KIRJALLINEN KYSYMYS E-1715/99

esittäjä(t): Lucio Manisco (GUE/NGL) komissiolle

(29. syyskuuta 1999)

Aihe: Yhdysvaltojen salaisten palvelujen valvonta Internetissä

Anglo-amerikkalaisen kansalaisten välisen viestinnän tarkkailuohjelman Echelonin jälkeen NSA (National Security Agency) ja CIA, toteuttaessaan National Security Councilin luomaa United States National Plan for Information System Protection -ohjelmaa, pystyvät liittovaltion tunkeilijoita valvovan verkon (Fidnet) välityksellä tarkkailemaan kaikkia Internetin kautta tulevia tietoja ja viestintää maailmalla.

Miten komissio aikoo turvata unionin kansalaisten ja yritysten yksityisyyden tältä uudelta yksilön ja kaupan vapauden rikkomukselta?

Neil Kinnockin komission puolesta antama vastaus

(10. marraskuuta 1999)

Euroopan parlamentti ja neuvosto antoivat 24. lokakuuta 1995 direktiivin 95/46/EY yksilöiden suojelusta henkilötietojen käsittelyssä ja näiden tietojen vapaasta liikkuvuudesta(1) ja 15. joulukuuta 1997 direktiivin 97/66/EY henkilötietojen käsittelystä ja yksityisyyden suojasta televiestinnän alalla(2). Näiden säädösten täytäntöönpanon määräaika päättyi 24. lokakuuta 1998. Molempien direktiivien tarkoituksena on varmistaa luonnollisten henkilöiden oikeudet ja vapaudet ja erityisesti heidän oikeutensa yksityisyyteen henkilötietojen käsittelyn yhteydessä.

Nämä direktiivit liittyvät mitä ilmeisimmin arvoisan parlamentin jäsenen kirjallisessa kysymyksessään mainitsemiin ongelmiin. Niiden soveltamisala rajoittuu luonnollisesti EY:n perustamissopimukseen sisältyviin kysymyksiin, ja molemmissa direktiiveissä sallitaan poikkeuksia erityisten etujen suojelemiseksi. Tällöin on kyse esimerkiksi yleisestä turvallisuudesta tai rikollisen toiminnan ehkäisemisestä, tutkinnasta ja syytteeseenpanosta. Kansalainen, joka tuntee yksityisyyttään loukatun, voi joko tehdä valituksen asianomaisen jäsenvaltion tietosuojeluviranomaisille tai saattaa asian jäsenvaltion oikeusistuimen käsiteltäväksi.

Puuttuminen väitettyyn kansallisista turvallisuussyistä tapahtuvaan viestinnän tarkkailuun ei kuulu EY:n perustamissopimuksessa määriteltyyn komission toimivaltaan. Tältä osin kysyjää pyydetään tutustumaan komission vastauksiin kirjallisiin kysymyksiin E-1039/98(3) ja E-1040/98(4) (esittäjä Nel B.M. van Dijk), E-1306/98(5) (esittäjät Cristiana Muscardini et alii), E-1429/98(6) (esittäjä Daniela Raschhofer), E-1776/98(7) (esittäjä Lucio Manisco) ja E-1987/98(8) (esittäjä Nikitas Kaklamanis) sekä parlamentin

vuoden 1998 joulukuun istuntojakson(9) kyselytunnilla esitettyyn suulliseen kysymykseen H-1067/98 (esittäjä Patricia McKenna), vuoden 1999 tammikuun istuntojakson(10) kyselytunnilla esitettyyn suulliseen kysymykseen H-1237/98 (esittäjä Schorling) ja vuoden 1999 helmikuun istuntojakson(11) kyselytunnilla esitettyyn suulliseen kysymykseen H-0092/99 (esittäjä Ioannis Theonas).

(1) EYVL L 281, 23.11.1995.

(2) EYVL L 24, 30.1.1998.

(3) EYVL C 354, 24.11.1998.

(4) EYVL C 354, 24.11.1998.

(5) EYVL C 402, 6.1.1998.

(6) EYVL C 50, 22.2.1999.

(7) EYVL C 50, 22.2.1999.

(8) EYVL C 50, 22.2.1999.

(9) Parlamentin keskustelut (joulukuu 1998).

(10) Parlamentin keskustelut (tammikuu 1999).

(11) Parlamentin keskustelut (helmikuu 1999).